**Gerendás Község Önkormányzata Képviselő-testületének 14/2017. (VIII. 28.) önkormányzati rendelete a hivatali munkaidőn kívüli és hivatali helyiségen kívüli házasságkötés engedélyezéséről és a fizetendő díjakról**

Gerendás Község Önkormányzata Képviselő-testülete az anyakönyvi eljárásról szóló 2010. évi I. törvény 96. §-ában kapott felhatalmazás alapján, az Alaptörvény 32. cikk (1) bekezdés l) pontjában meghatározott feladatkörében eljárva a következőket rendeli el.

1. § A rendelet hatálya Gerendás Község közigazgatási területén a házasságkötésre terjed ki.

2. § E rendelet alkalmazásában:

*1.Hivatali munkaidő:* Gerendás Község Önkormányzatának Szervezeti és Működési Szabályzatában meghatározott munkarend.

*2.Rendkívüli körülmény*: közeli halállal fenyegető állapot.

3.§. A házasságkötés helyszíne elsősorban az erre kijelölt és ünnepélyességgel bíró Gerendás Község Községháza házasságkötő terme Gerendás, Petőfi u. 2. szám (továbbiakban: hivatali helyiség)

4. § (1) Kérelemre hivatali munkaidőn kívül, vagy a hivatali helyiségen kívüli helyszínen történő házasságkötés tartása – az anyakönyvi eljárásról szóló törvényben meghatározott munkaszüneti nap kivételével – engedélyezhető.

(2) Hivatali munkaidőn kívül és hivatali helyiségen kívül házasságkötésre pénteken 14:00 és 19:00 óra között, szombaton 9:00-19:00 óra között kerülhet sor.

(3) Szabadtéri házasságkötés azzal a feltétellel engedélyezhető, hogy a kedvezőtlen időjárási viszonyok esetén az anyakönyvvezető jogosult a házasságkötés helyszínét megváltoztatni.

5. § (1) A hivatali munkaidőn kívül történő házasságkötésnél nyújtott többletszolgáltatás díja eseményenként 8.000.- Ft, melyből 8.000.- Ft az anyakönyvvezető díjazása, amennyiben az anyakönyvvezető nem a közszolgálati tisztviselőkről szóló törvényben meghatározott szabadidőt választja.

(2) A hivatali helyiségen kívüli házasságkötésnél nyújtott többlet szolgáltatás díja 10.000.-Ft, melyből 10.000.-Ft az anyakönyvvezető díjazása. Amennyiben a házasságkötésre rendkívüli körülmény miatt kerül sor, úgy a meghatározott díjat nem kell fizetni.

(3) Az (1)-(2) bekezdésben meghatározott díjak esetében kedvezmény, részletfizetés nem nyújtható.

(4) Az (1)-(2) bekezdése szerinti díjakat legkésőbb a házasságkötést megelőző 10. napon kell megfizetni.

(5) Amennyiben a hivatali helyiségen, illetve a hivatali munkaidőn kívül tartandó házasságkötés bármilyen okból meghiúsul, a már kiegyenlített – (1)-(2) bekezdése szerinti – díjat a meghiúsulás bejelentésétől számított 8 napon belül vissza kell fizetni a házipénztárból.

(6) A (2) bekezdésben meghatározott mentesség esetén a jegyző a felmerült költség elszámolása után a fennmaradó díjkülönbözetet visszautalja.

**Záró rendelkezések**

6. § (1) E rendelet a kihirdetését követő napon lép hatályba, rendelkezéseit kizárólag a hatálybalépés napját követően beérkezett kérelmek vonatkozásában kell alkalmazni.

(2) Hatályát veszti Gerendás Község Képviselő-testületének az anyakönyvi, valamint a családi események lebonyolításával kapcsolatos helyi szabályokról szóló 10/2017. (V. 29.) önkormányzati rendelete.

Lengyel Zsolt András Krajcsóné Tóth Ágnes

polgármester jegyző

Záradék:

Kihirdetve: 2017. 08.28.

Krajcsóné Tóth Ágnes

 jegyző